L’AJUNTAMENT OBRE UNA LÍNIA D’ATENCIÓ DIRECTA SOBRE ELS AJUTS A LES EMPRESES OBLIGADES A TANCAR PER LA COVID-19\nEl Departament de Promoció Econòmica ha habilitat una línia d’atenció directa sobre els ajuts a empreses que s’han vist afectades per les restriccions decretades per frenar la propagació del virus de la Covid-19. Tots els titulars de comerços, autònoms i empresaris del municipi que ho necessitin, poden demanar suport i assessorament trucant al 607 27 61 15, de 9h a 12h, o bé enviar un correu electrònic a promocioeconomica@santperederibes.cat.\nLa Generalitat de Catalunya ha activat una subvenció adreçada a autònoms, pimes i microempreses dels sectors de la restauració i d’estètica i bellesa, el tancament temporal dels quals suposa una disminució dràstica de la facturació. La dotació inicial per a aquesta línia de subvencions s’eleva a 40 milions d’euros, que es podran ampliar en funció de les necessitats. L’import màxim concedit per cada beneficiari serà de 1.500€. Les sol·licituds per accedir a aquests ajuts es poden presentar durant un termini de 15 dies a partir de dimecres, 28 d’octubre.\nLa línia d’atenció directa oberta per l’Ajuntament ofereix assessorament sobre aquest ajut i sobre la resta de mesures urgents que l’administració autonòmica té previst d’aprovar en suport a aquells sectors econòmics més afectats per les noves mesures de contenció de la Covid-19 que van entrar en vigor el 16 d’octubre passat.\nAmpliació de 400.000€ en els ajuts a empreses i activitats tancades\nEl nou servei també ofereix informació sobre els ajuts aprovats per l’Ajuntament de Sant Pere de Ribes en els darrers mesos. El ple municipal d’octubre ha aprovat, en aquest sentit, una ampliació pressupostària de 400.000€ en els ajuts destinats a empreses i activitats tancades, que inclou la convocatòria específica de l’Ajuntament per a bars, restaurants i centres d’estètica. Aquesta modificació se suma als 120.000€, també d’ampliació, aprovats al setembre. Els ajuts municipals són compatibles amb els que ofereix la Generalitat.\nDes de que va començar la crisi sanitària de la Covid-19, el març passat, l’Ajuntament ha posat en moviment un total de 1,5 milions d’euros en ajuts directes a empreses. Tanmateix, s’ha decidit no girar el rebut de les taxes de terrasses i d’escombraries a tots els establiments afectats per les restriccions fins que no puguin tornar a obrir.


El ‘Pessebre’, per (a) Nadal | BonDia Diari digital d'Andorra.\nA. L. / Ester Nadal i Borís Cartes formaran tàndem a la direcció de la quarta edició del ‘Pessebre’, que han presentat avui a Escaldes (Foto: Agències).\nDirigirà la nova etapa del clàssic d’Esteve Albert: el 16 i 17 de desembre a la part alta d’Escaldes.\nDiu que aquest tren ja havia passat en una ocasió i que llavors va haver de dir que no per motius d’agenda. Els artistes, ja ho saben. Però que no el podia deixar escapar de nou. Així que aquesta vegada Ester Nadal no s’ho va rumiar i va dir que sí “per intuïció, per passió i per amor”. Va dir que sí, és clar, al Pessebre vivent, el muntatge clàssic que Esteve Albert va aixecar a Engordany des del 1956 fins al 1962 i que Escaldes va ressuscitar el 2014. Les tres primeres edicions les va dirigir Irina Robles, i ara la substitueix Nadal, escaldenca practicant que per edat no va arribar a veure mai el Pessebre original però per a qui dirigir-lo, diu, “és una manera de tornar a les arrels”. Per fer-ho s’ha envoltat d’un equip de confiança, amb Borís Cartes com a ajudant de direcció i Lluís Cartes com a autor de “l’espai sonor”, que és com ara toca dir-ne del que sempre n’havíem dit acompanyament musical o, encara més simplement, música. Doncs no: ara, espai sonor.\nEquip creatiu de banda, l’altra diferència respecte a l’edició del 2016 és que s’ha reduït de cinc a quatre el nombre de funcions, els dies 16 i 17 de desembre a la part alta d’Escaldes. Els assajos arrencaran el 20 d’octubre al Prat del Roure amb una lectura general del text amb els actors adults, i els menors de 16 anys s’hi incorporaran el 18 de novembre. Per participar-hi només cal inscriure-s’hi al departament de Cultura del Comú, i està previst que l’elenc complet l’integrin una vuitantena d’actors, entre adults (50) i menors (30). L’Esbart Santa Anna i els alumnes de l’escola de música del Comú completaran el repartiment. Vaja, que hi ha lloc per a tothom.\nNadal ha fet cas dels savis i ha optat per la via avui més revolucionària, que és mantenir-se fidel a la tradició. Partirà del text original d’Esteve Albert –el d’Engordany va ser, recordem-ho, el pare de tots els pessebres vivents que van venir després– i de les tres versions prèvies en què es va basar Robles, “perquè quan heretes una bona etapa el millor que pots fer és donar-hi continuïtat”. Però no serà fàcil, insisteix, “perquè treballem amb emocions i amb actors a-fi-ci-o-nats, i això exigeix el màxim de l’equip creatiu”. No s’hi incorporaran personatges nous, i de fet el que pretén Nadal és seguir al peu de la lletra el que el mateix Esteve Albert va deixar dit al llibret del Pessebre vivent, i que es pot resumir en una màxima estupenda: “Que no hi hagi actors, que els actors no siguin actors sinó gent del poble.”\nEs tracta, insisteix la directora, d’evitar el teiatru per treballar –i aquí torna a cedir la paraula a Esteve Albert– “amb la il·lusió i la ingenuïtat, amb dignitat, veritat, senzillesa, noblesa i naturalitat: que els que hi participin ho facin perquè s’ho creuen, perquè tenen fe”. I deixant molt de marge a la improvisació, perquè –opina– després de tres edicions la gent ja ha fet seu el text, i de fet aquest era l’esperit original.\nAixí que l’aspecte més innovador de tot plegat serà molt probablement l’espai sonor de Cartes, que exercirà com a fil conductor entre les diferents escenes. El músic, compositor i col·laborador habitual de Nadal, crearà una “pàtina acústica” –així ho defineix ell– “amb una rítmica i una atmosfera que s’ajustin a cada quadre plàstic”. Una “partitura percutiva” –cosa lògica en qui és essencialment percussionista– “abans que no una música”, i en què s’aprofitaran les habilitats dels intèrprets: “Si tenim un actor que és bo tocant el bidó –per exemple–, doncs ho haurem d’explotar.”\nFins aquí, és clar, la declaració d’intencions. Tot això s’anirà concretant a partir del 20 d’octubre, quan arrencarà el nou Pessebre. La directora i els dos Cartes, Lluís i Borís, el compaginaran amb les funcions de l’Andorra de Max Frisch que dilluns van estrenar al teatre Romea de Barcelona i que dilluns recala –per cert– al Comunal. La lectura dramatitzada, d’acord, però és que no es pot tenir tot.


La gran nit del disseny gràfic | Disseny Hub Barcelona\nLa gran nit del disseny gràfic\nEls Premis Laus, organitzats anualment per l’ADG-FAD, reconeixen els millors projectes de disseny gràfic i comunicació visual. Repartits en més de 50 apartats i cinc categories, projecten any rere any la seva importància cultural i econòmica per a la societat i donen suport a l’entorn professional.\nAquest mes de juny s’ha celebrat la seva edició 51, amb una cerimònia conduïda per Òscar Dalmau i que s’ha retransmès en directe a través del canal de YouTube de l’ADG-FAD. Dels prop de 1.000 projectes inscrits, 264 han estat premiats i repartits en 1 Grand Laus, 1 Young Talent, 30 Laus d'Or, 68 Plates, 160 Bronzes i 4 Laus Aporta.\nEn aquest cas, el Gran Laus ha estat dins la categoria Aporta pel projecte ‘Guide pour construire facilement le mobilier d'une école au sud du Sénégal’, de l'estudi Bendita Gloria per Foundawtion, del qual el jurat en va destacar l'adequació del projecte a les premisses del premi i la seva impecable resolució gràfica.\nPel que fa al Laus Estudiants, els projectes dels més joves, el Young Talent ha estat per ‘Al pie de la letra’ de Sergio Lairisa, estudiant de la escola BAU, Centre Universitari de Disseny. El jurat n’ha destacat l’aprenentatge realitzat sobre el sector del disseny a través de l’explotació i la recerca.\nFinalment, el Laus d’Honor 2021 ha estat per a Toni Miserachs, per la seva trajectòria i aportació a la definició de la professió, a la docència i a l'associacionisme, i al lideratge femení en un sector on les dones eren gairebé invisibles.\nPots consultar aquí tots els premiats. I si vols recuperar la gala de la Nit ADG Laus ho pots fer en aquest enllaç.


Dansa en família | La Piconera Sol Pico\nTaller per gaudir del cos i de la dansa en família\nSessió de treball encaminada a crear la nostra pròpia obra d'art\nProposo un espai corporal, sensorial, actiu, dinàmic, mòbil, verbal, de textures, sensacions i emocions on el joc és el protagonista de tot allò que entre totes, mares, pares i infants, anem desenvolupant al llarg de la sessió.\nPartint de la base de que tot allò que genera moviment es Dansa, proposo un recorregut per un dispositiu híbrid utilitzant diferents pràctiques físiques i sensorials, moure objectes que crearan múltiples paisatges, ballar ritmes intrèpids, fer música a la nostra manera, saltar obstacles per arribar al cim de la muntanya més alta, volar, construir amb els nostres cossos castells inimaginables, dibuixar un mural immens, inventar-nos una cançó, escoltar el mar, els boscos, el vent ... relaxar-nos... i mimar-nos.\nEn aquesta sessió ens permetrem el luxe de parar el temps _ Stop_ deixarem que les coses succeeixin de manera natural i emprendrem un viatge col·lectiu en què totes ens acompanyarem les unes a les altres.\nProfessora: Mónica Muntaner\nDates: Confirmarem data quan tinguem un nou grup disponible. Inscripcions obertes!\nPreu: 8,00€/participant (germans 6,00€/nen)\nInfants: A partir de 3 anys.\nMònica Muntaner - Es forma com a ballarina de dansa contemporània a Barcelona. Ha treballat com a ballarina/intèrpret amb diferents creadors i companyies. Codirectora artística de la Poderosa, espai de creació a Barcelona fundat l´any 2000 i Cofundadora dels col·lectius Les Santes (agrupació artística multidisciplinària) i ARTAS (artistes associats a la Poderosa).\nCombina la seva part artística com a creadora donant classes de dansa a nens, adolescents, entrenaments a professionals, i ha participat en el treball de cos en diferents projectes socials amb dones immigrants, dones amb el risc d'exclusió social i gent gran. Actualment ha acabat la formació de Hatha yoga a l’escola Equilibrium de Barcelona i el seu últim projecte escènic Quatre Octaves i mitja juntament amb Rosa Muñoz.\nMés info i reserves aquí.


L'Ajuntament de Tarragona adjudica a Acsa la construcció de la piscina dels Jocs Mediterranis ! ACN ! directe!cat\nTarragonès Dijous, 5 d'octubre de 2017 18:29 h\nL'Ajuntament de Tarragona adjudica a Acsa la construcció de la piscina dels Jocs Mediterranis\nTransmaber SL se n'encarregarà del desmantellament de l'antic traçat de l'A-7\nACN Tarragona.-L'Ajuntament de Tarragona ha adjudicat la construcció de la piscina de 50 metres a Acsa, Obras e Infraestructuras per 1.689.331 euros més IVA. La instal·lació, a l'Anella Mediterrània, serà l'eix del futur Centre Aquàtic, que acollirà les competicions de natació i waterpolo. A la primavera, abans de l'inici dels Jocs Mediterranis, i segons el calendari fixat, la piscina ja podrà acollir una prova test. D'altra banda, el projecte d'urbanització per recuperar la topografia de l'antiga traça de l'autovia A-7, en el tram que es conserva entre el camí del Llorito i la rotonda de la Via Augusta, ha estat adjudicat a Transmaber SL per 270.384,53 euros més IVA.\nEl desmantellament del traçat permetrà que aquest vial estigui a una única alçada, fet que ha de millorar la mobilitat dels vianants a la zona. L'actuació, per tant, facilitarà la mobilitat a la zona del Nou Estadi, que figura com a escenari de les cerimònies d'inauguració i clausura dels Jocs Mediterranis. En l'execució de l'obra es mirarà de minimitzar les molèsties als veïns i la possible afectació als aficionats del Nàstic els dies de partit. A les dues empreses se'ls ha requerit que aportin les fiances i la documentació imprescindible per poder adjudicar el contracte en un termini de 10 dies hàbils, a partir del qual es formalitzarà l'adjudicació i, posteriorment, signatura el contracte.


Un atac terrorista a la capital de Burkina Faso deixa 8 morts i 80 ferits\nUn atac terrorista dut a terme aquest divendres a la zona diplomàtica de la capital de Burkina Faso, Ouagadougou, va acabar amb la vida d'almenys vuit soldats i va deixar més de 80 ferits, la majoria membres de les forces de seguretat, segons l'últim balanç ofert pel Govern.\nEn una roda de premsa, el ministre de Seguretat, Clément Sawadogo, va explicar que l'operació de resposta de les forces especials van acabar amb la vida de vuit atacants i ha afegit que l'estat de salut d'"una dotzena" dels ferits és "sever". El ministre va revelar que a la seu de l'Estat Major de l'Exèrcit, un dels objectius dels terroristes al costat de l'Ambaixada de França, s'anava a celebrar una reunió sobre el grup G5 del Sahel que va ser resituat a última hora.\nLa sala on hi havia prevista la reunió, a la qual anaven a assistir diverses autoritats com el cap d'estat major, va resultar afectada per l'atac, en el qual els assaltants van fer esclatar un vehicle carregat d'explosius. Les autoritats van evacuar la zona de l'atac mentre les forces especials, amb ajuda de l'Exèrcit francès, duien a terme l'operació contra els terroristes, que es va prolongar fins a les 16.30, hora local i GMT.\nMalgrat el seu anunci, la institució va demanar els ciutadans que evitessin el perímetre acordonat per les forces de seguretat.\n"Crec que podem donar-li la qualificació de terrorista. Ara, els operatius ens diran què ha passat, qui són els autors i com va succeir", va explicar el ministre de Comunicació i portaveu del Govern, Remis Dandjinou, en declaracions recollides per l'emissora local Radio Omega. Dandjinou va afegir que el nombre de baixes podria augmentar en qualsevol moment.\nEl president del Govern, Roch Marc Christian Kaboré, va condemnar l'atac, qualificant-lo d'"actes covards i bàrbars", igual com el principal partit opositor, que va cridar als ciutadans a "la unió sagrada i a una solidaritat activa amb els ferits i les famílies dels desapareguts" davant d'aquest "atac innoble".\nPer la seva part, l'ambaixador nord-americà a Burkina Faso, Andrew Young, va escriure en el seu compte de Twitter: "Condemnem fermament els atacs succeïts avui a Ouagadougou. Els Estats Units donen suport al poble burkinès en la seva lluita contra el terrorisme i l'extremisme. Continuarem donant suport a aquest país soci per posar fi a aquesta mortal amenaça comuna".\nEl president de la Comissió de la Unió Africana (UA), el txadià Moussa Faki Mahamat, es va unir a la condemna i va tuitejar: "Aquests atacs són una nova il·lustració de la prevalença del flagell del terrorisme en el Sahel i de la urgència d'una acció internacional més sostinguda en suport dels esforços dels països de la regió".\n1/2Je condamne fermement les attaques terroristes intervenues ce jour à #Ouagadougou.Toutes mes pensées les plus solidaires avec le peuple et le Gouvernement du #Burkina Faso en ces circonstances difficiles.\n— Moussa Faki Mahamat (@AUC_MoussaFaki) 2 de març de 2018\nLes reaccions també arriben des de la Unió Europea, que va demanar unitat davant l'amenaça terrorista, i des de França, un dels països afectats per l'atac a la seva ambaixada, després d'obrir la Fiscalia de París una investigació davant d'un possible delicte d'assassinat terrorista.\nLa Fiscalia d'Ouagadougou també va iniciar les indagacions i va traslladar personal als llocs afectats per dirigir els agents de la policia judicial. Treballadors de la televisió nacional RTB, les oficines de la qual es troben al costat de la legació, asseguren que cinc persones armades s'han baixat d'una camioneta aquest matí al crit d'"allah-o-akbar" (Al·là és gran) abans de començar a disparar i de calar foc al vehicle.\nBurkina Faso, un dels països que componen el "G5 del Sahel", ha estat víctima de freqüents atacs per grups gihadistes en els últims dos anys. Segons el recompte més recent del Govern, més de 70 persones han mort al país africà per atacs terroristes des de 2015. El gener de 2016 i l'agost de 2017, sengles atemptats gihadistes contra cèntriques cafeteries d'Ouagadougou van deixar 30 morts de 18 nacionalitats i 19 de 6 països diferents, respectivament.\nTalibans Un mínim de 95 morts en un atemptat amb cotxe bomba a Kabul El Nacional\nTerrorisme Almenys 35 morts en un atemptat contra una presó del Iemen El Nacional


30 ANYS DE COL•LABORACIÓ DE L’INSTITUT AMB LA MITJA MARATÓ, RECULL DE MATERIALS I ANÈCDOTES – INS Arquitecte Manuel Raspall\nHome El Raspall i l'entorn, General 30 ANYS DE COL•LABORACIÓ DE L’INSTITUT AMB LA MITJA MARATÓ, RECULL DE MATERIALS I ANÈCDOTES\nEnguany és el 30 aniversari de La Mitja Marató de Granollers-Les Franqueses-La Garriga. L’Institut també fa 30 anys que col·laborem amb més de cent voluntaris cada any participant de l’organització.\nConjuntament amb els organitzadors de La Mitja volem celebrar-ho com cal. Sabem que molts membres de la comunitat educativa (famílies, alumnes, exalumnes, professorat,…) teniu fotografies, material, experiències i anècdotes d’aquests 30 anys que ens podeu fer arribar.\nPer aquest motiu volem organitzar una exposició temporal a l’institut (que serà itinerant després a més llocs en col·laboració amb l’organització de La Mitja) del 18 de gener al 5 de febrer de 2016.\nDemanem la vostra col·laboració. Si teniu fotografies, materials, retalls de diaris, tríptics, pòsters,… o anècdotes (vau participar com a alumnes i ara els vostres fills/es també,…) ens les podeu fer arribar a l’institut o també al correu lamitja@raspall.cat\nA l’exposició farem constar la procedència del material o anècdota. De ben segur que en tenim un munt de ben curioses i interessants!\nEns les podeu fer arribar abans del 22 de desembre de 2015.